Newport County AFC

Newport County Association Football Club er en fotballklubb som holder til i Newport i Wales. Klubbens hjemmebane er Rodney Parade. Newport County spilte i mange år i engelske The Football League, men gikk konkurs i 1989. En ny klubb ble stiftet, og har i årene siden spilt seg oppover i ligasystemet.

Historie
Den opprinnelige klubben
Newport County ble stiftet i 1912 og ble medlem i Southern League. Klubbens hjemmebane var Somerton Park. Da The Football League i 1920 tok opp hele 1. divisjon i Southern League som ny 3. divisjon, var Newport County blant klubbene i divisjonen. I 1939 vant de endelig divisjonen (som da var blitt 3. divisjon sør), og rykket opp i 2. divisjon. Med utbruddet av 2. verdenskrig høsten 1939 ble det imidlertid en kort debut for klubben i 2. divisjon. Da fotballen startet opp igjen etter krigen i 1946, gikk det dårlig med Newport County, og laget ble sist og rykket ned igjen.

Klubben spilte nye 11 sesonger i 3. divisjon sør før ligaen i 1958 ble omstrukturert. Den nordre og søndre 3. divisjon ble omgjort til en nasjonal 3. og 4. divisjon. Newport County kvalifiserte seg for 3. divisjon, men i 1962 rykket de ned i 4. divisjon. Der ble klubben i 18 år.

I 1980 rykket Newport County endelig opp igjen i 3. divisjon. Samme år vant de den walisiske cupen, og kvalifiserte seg for spill i cupvinnercupen. Etter seier mot Crusaders fra Nord-Irland og norske Haugar nådde de kvartfinalen, der de måtte gi tapt for FC Carl Zeiss Jena fra DDR.

Newport County rykket ned igjen fra 3. divisjon i 1987, og året etter ble de sist i 4. divisjon, og ble degradert til The Football Conference. Etter mindre enn en sesong i Conference gikk klubben konkurs den 27. februar 1989.

Nye Newport County
Sommeren 1989 ble klubben nystiftet som Newport AFC. Klubben ble tatt opp i Hellenic League, 4 divisjoner under The Football League. Siden da har klubben hatt som mål å spille seg opp igjen i The Football League.

Det walisiske fotballforbundets nye krav om at walisiske klubber skulle spille i den nyorganiserte walisiske serien, fikk i en periode flere klubber til å spille i "utlendighet" på leid bane i England. Nystartede Newport spilte sin første sesong på banen til Moreton Town i Gloucestershire i England. Etter en sesong hjemme på deres egen bane Somerton Park, måtte de tilbake til England igjen, og spilte i to sesonger på banen til Gloucester City. Etter dette fikk klubben tre rettsavgjørelser som sikret dem retten til å spille i den engelske serien, og de kunne flytte hjem til Newport igjen. Perioden i "utlendighet" ga laget kallenavnet The Exiles.

Klubbens hjemmebane Somerton Park ble revet i 1993, og klubben fant et nytt hjem på det nybygde Newport Stadium, som er eid av Newport by. I 1999 tok klubben tilbake det gamle navnet Newport County AFC. Etter flere opprykk kvalifiserte klubben seg i 2004 for den nye Conference South, nivå 6 i England. Sesongen 2006/07 ble Newport County nummer 6 i Conference South.

Mesterskap og klubbrekorder
Walisisk cupmester: 1980
Beste sesong i walisisk FA-cup etter 1989: 4. runde i 1990/91
Europacup: Kvartfinale i cupvinnercupen 1980/81
Beste sesong i engelsk liga før 1989: 22.-plass (sist) i 2. divisjon i 1947
Beste sesong i engelsk liga etter 1989: 6.-plass i Conference South (nivå 6) i 2006/07
Beste sesong i engelsk FA-cup før 1989: 5. runde (1/8 finale) i 1948/49
Beste sesong i engelsk FA-cup etter 1989: 1. runde 2001/02 og 2006/07
Største tilskuerantall på Somerton Park før 1989: 24 268 mot Cardiff City 16. oktober 1937 (3. divisjon sør)
Største tilskuerantall på Somerton Park etter 1989: 2374 mot Moreton Town 13. august 1990 (treningskamp)
Største tilskuerantall på Newport Stadium: 4300 mot Manchester United 31. mars 2004 (treningskamp)
Største seier før 1989: 10-0 mot Merthyr Town 10. april 1930 (3. divisjon sør)
Største seier etter 1989: 9-0 borte mot Pontlottyn Blast Furnace 1. september 1990 (walisisk FA-cup 1. runde)
Største tap før 1989: 0-13 mot Newcastle United 5. oktober 1946 (2. divisjon)
Største tap etter 1989: 0-5 hjemme mot Trowbridge Town 15. september 1993 (engelsk FA-cup 1. kvalifiserende runde, omkamp) og 1-6 mot Stafford Rangers 6. januar 1996 (Southern League)

Se også
Liste over fotballklubber som spiller i et annet lands liga

 Litteratur 
Gordon Smailes: The Breedon Book of Football League Records, Breedon, Derby 1991. ISBN 0-907969-98-4

Eksterne lenker
 Newport County AFC's offisielle nettside
 Newport County Supporters Norway
 Spillerstall hos Transfermarkt

Kategori:Fotballag i Wales
Kategori:City of Newport
Kategori:Opphør i 1989
Kategori:Fotballag etablert i 1989
Kategori:Fotballag etablert i 1912
Kategori:Sport i England i 1912
Kategori:Sport i England i 1989